정조 4년
大司憲宋鍈。司諫沈命德。應敎朴天衡。掌令金光岳朴聖泰。持平鄭益祚。校理朴天行。副校理趙鼎鎭柳孟養。獻納安廷玹。正言洪文泳李兢淵。修撰金翊休。副修撰金履禧徐鼎修啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推載逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及五載。轉而爲合辭之啓。合辭之啓。又閱累朔。轉而爲伏閤之爭。至於今日。處分又至於近島黜置。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰邪。殿下不忍置法。而姑從次律者。不過曰。恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先王之宏謀英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請喬桐府黜置罪人鄭致達妻。夬正王法。以洩神人之憤。乙未冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以憫旱之聖意。有此收殺之敎。而乍允乍收。有拂輿情。請還寢遠竄罪人韓翼謩。金吾草記勿施之命。仍施遠竄之典。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反致尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府。拿鞫嚴問。快正王法。嘻噫。痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。聞因臺啓而拿鞠。尤仰處分之嚴正。終下還寢之命。一令三反。王章大紊。君綱之姑息。國威之屑越。已無餘地。殿下於麟賊。旣已斷恩行誅矣。龜柱之凶逆。何異於賊麟。而一行一否。輿情益激。又況以今番量翼𨩌諸逆之招觀之。根柢之所萌孼。龜賊也。窩窟之所豢養。龜賊也。其在塞亂源杜禍本之道。尤不容假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬罪人龜柱。亟加嚴鞫。快正王法。洪樂純性本奰慝。行又陰譎。平生伎倆。只圖濟己私而充壑慾。素心濫滑。不知敬君父而畏國法。自在當時。世固目之以愚蠢無識之人。及其地處漸盛。形勢漸張之後。癡頑之氣。日以放肆。經營之計。日以安排。噫。其地處之盛。形勢之張。非其自處。卽乃姪之故。則固當與其姪。同心協力。圖報隆恩之萬一。而乃於叔姪之間。反生計較之心。自率舊識。異其趨向。數年之前。又有大小洪之目。已非人理之所可爲。而近來權位益高。主張自辦之後。又値乃姪之謝事。遂生專擅之意。漸謀攘奪之計。別立門戶。廣樹黨與。一世之人。瞠然莫適所向。自古權奸之輩。雖於至親。不相顧藉。而豈忍於父子叔姪之倫。有此變怪也哉。臣固不欲索言。以傷風化。而有口公傳。無人不知。則此人倫之罪人也。殿下擢用此人者。非爲其才智之出類。德望之踰人也。特以乃姪之叔。或意其一心向國。不負我殿下。而眷遇之隆。反作藉賣之資。委毗之篤。遂爲竊弄之階。乃以爲國家之事。在吾掌握。搢紳之士。入吾圈套。爪牙旣張。鷹犬俱集。以無嚴無忌之心。生不奪不厭之慾。頤指意使。逐去首席。揚揚獨相。志氣橫溢。一國風靡。勢焰日熾。威福不在於上。權柄遂移於下。國勢日孤。人心日懼。噫。殿下或意其不負國家。而乃反忘君負國。至於如此。則此國家之罪人。嗚呼。北村之人。乃國家讎也。雖其天綱恢恢。脅從罔治。而凡今日爲臣子者。孰不疾惡斥絶。不欲與共立。而惟彼樂純。抑獨何心。忍忘國讎。不捨熟處。有釁累之人。必欲昭釋而收用。已癈枳之人。亦復薦引而不置。李溎尹弘烈李普溫之釁累。果何如。而每稱其冤。嗟惜不已。金鍾正洪檍之廢枳已久。而或擧擬於自己秉銓之時。或力勸於他人行政之日。收召怨國之徒。以爲市恩之計。其心所在。誠不可曉。至於領府事。卽討逆之人。而驅其兄於劇逆之科。必欲湛滅之。兄爲逆矣。弟其免乎。噫。明義錄。卽辨忠逆而正義理之書。則其家之人。尤當服膺講明之。而今乃附逆之人。必欲昭釋之。討逆之人。必欲湛滅之。義理由是而將淆。忠逆由是而莫辨。則此明義錄之罪人也。惟此三大罪。已是罔赦之案。而至若乙未冬。是何等時也。此正人臣明目張膽。矢死靡他之日。而反懷其然。豈其然之心。則其罪又當如何。噫。其所負犯。若是深重。而及其處分。不過削黜。上旣有太寬之失。下必有請討之擧。而餘威所及。莫敢誰何。已過月餘。尙無一言。權勢之隆赫。於此可驗。臣又於近日廣廳傳聞。有所痛惋。而憤慨者。樂純之負犯。或爲之稱冤。殿下之傳敎。或爲之抑勒云云。力抗天威。輕視王言如此。噫嘻。痛矣。背公黨私之徒。只知有樂純。不知有國家。人心之陷溺。胡至此極。而殿下之威令。反不如樂純之勢焰。此而置之。則國之不亡。將無幾矣。請削黜罪人洪樂純。爲先中途付處。答曰。不允。大司諫宋鍈。司諫沈命德。掌令金光岳朴聖泰。持平鄭益祚。獻納安廷玹。正言洪文泳李兢淵啓曰。澤遂爛熳同參於啓能凶慘不道之謀。而只誅其身。王章已失。輿情未洩。其陰凶情節。其父其弟。萬無不知之理。請彦衡養遂獻遂。竝令王府設鞫嚴問。會遂之罪惡。與澤遂一而二。二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府設鞫得情。啓能趾海等諸賊窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。噫嘻痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂簡恒。爲渠羽翼。糾結厚麟。自作窩主。待國洞執命之日。擬占臺府。當李潭秉銓之時。把弄朝權。且以醴酒之說大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘。噫。癸亥反正之說。太甲桐宮之言。推戴逆禶之謀某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本。則能賊也。逆範懷刃之凶。究其本。則能賊也。特以凶頑之故。忍杖經斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢。於展開書傳。講其文義云者。與相吉澤遂之招。若合符契。卽此一節。乃渠之結案。旣以遲晩後物故。則不可以未及結案置之。請遲晩後物故罪人啓能。亟施孥籍之典。志恒之罪。可勝誅哉。聖朝之眷注於渠。何如。倚毗於渠。何如。而始旣拔擢於擧世擯棄之中。特又寬宥於贓汚狼藉之後。而少無圖報之意。反肆悍厲之氣。久掌戎權。而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。卽此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛熳酬酢之說。尤是萬古所無之惡逆。窮凶情節。綻露無餘於賊泰之招。密書之頻數往復於逆來諸囚之供辭。若出一口。情節昭著。無非渠之斷案。以其頑慝抵賴。忍杖徑斃。未施當施之律。王章尙稽。輿情益切。請物故罪人志恒之支屬應坐者。絶島散配。洪國榮之罪。可勝誅哉。聖上之倚毗。何如。廷臣之期待。何如。而終至於恃功自恣。擅權負國。其彌天之罪。難貰之惡。實不可指數而枚擧也。嗚呼。宗社大計。莫急於廣儲嗣一事。爲今日臣子者。其孰無憂歎顒望之心。而噫。彼國榮。乃敢以拘渠之顔面。嫌渠之勢力等語。肆然發口。至有此事。不可再擧之說。對衆揚言。少無忌憚。以爲眩亂聽聞。欺瞞一世之資。其沮戲國家之大事。惟恐權柄之或移者。究厥負犯。實是人臣之極罪。至若作威作福。權傾人主。百官出其門下。八方爭輸賂貨。在渠爲細故耳。負殿下罔極之恩。沮宗社莫大之計。厥罪至此。實關罔赦。及今重臣手寫之箚。三司諸臣之論。次第而發。則尤可見擧國共公之議也。請洪國榮。爲先亟施遠竄之典。答曰。不允。第六件七件事。亟停勿煩。持平鄭益祚啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝十三年。不着帽而始仕於殿下。欲展蘊袍之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府設鞫嚴問。期於得情。夬正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中。宣可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削板放逐之律。不足以懲其罪犯。請削板罪人有臣宗甲義駿。竝令王府設鞫嚴問。依律處斷。罪人李潤成。以逆禶之切姻。凶謀逆節。萬無不知之理。而未盡究覈。遽然酌處。揆以王章。失之太寬。獄體乖當。輿情駭憤。請海南縣定配罪人李潤成。更令王府設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府設鞫得情。夬正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日。而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵則。不可以不了了極蠢蠢。而有所容貸。請濟州牧定配罪人後樂。亟令王府更加嚴鞫。期於得情。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孼。旣多負犯。又以逆宦切族。及其鞫問之際。端緖未究。亦無指酌發明之端。定配罪人柳仁倍。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請定配罪人孫效忠等。仍令王府更加嚴鞫。期於得情。噫嘻。李普行之罪。可勝誅哉。賦性妖邪。行己暗愎。脅肩諂笑。情態難掩。左右閃忽。伎倆漸巧。特一天生宵小之類耳。口蜜腹劍。林甫之後身。狐媚狼顧。京惇之餘套。以渠處地。爲人幸際承乏。兜攬至此。則不思知分報效之心。敢生眩惑跳踉之計。其貽害世道。將不知至於何境。有識之憂歎。固已久矣。雖以今番事觀之。亦出於計較利害之心。外托懲討之義。內售嘗試之計。是可忍也。孰不可忍也。此於渠。猶屬細故。至於明義一部。是何等大義理。而渠之所論。本事之外。乃敢攙及於有樹立之大臣。必欲漫漶義理。欺謾君父。包藏禍心。煽動一世。若此不已。則倫綱將至墜地。凶孼亦必生心。噫。彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明。俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府拿鞫嚴問。答曰。不允。第五件六件事。亟停勿煩。正言洪文泳啓曰。大靜縣爲奴罪人金壽賢。以幺麽宦寺。交結士夫。終爲凶逆之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。李弘濟。地旣卑微。跡又閃忽。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府設鞫嚴問。噫嘻痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰。一串貫來者也。噫。彼諸賊。旣皆伏法。則顧此群凶。獨可容貸耶。情跡旣露。負犯至重。決不可一刻容貸。而況且聖中。居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而此輩久逭王章。亂賊無以懲畏。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未免究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府設鞫得情。快正王法。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時至。而翼遠擬議於閫師之任。其陰凶情節。爛熳同參。昭不可掩。而究覈未竟。酌處有命。王章未伸。輿情愈激。請定配罪人具翼遠。亟寢酌處之命。仍令王府嚴鞫得情。快施當律。罪人大燮。以逆範之族屬。爲興文之主人。渠家又作會謀之所。而興文龍輝挾匕之日。軍官五十人作隊犯闕之說。具出於謀議之席。則渠之爛熳同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮。亟寢酌處之命。仍令王府設鞫得情。夬正王法。罪人弼海。以逆範之族屬。卵育其家。爛熳綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰。國有法乎。請減死罪人弼海。亟寢酌處之命。仍令王府設鞫得情。夬正王法。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳桓溫之郤超。今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎之憂。究覈情節。兩賊最爲機括。藉曰。狐雛腐鼠。無足以汚我刀鉅。則天綱不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟李宅鎭。亟命王府。竝加嚴鞫。期於得情。依律處斷。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而日謙。以同惡相濟之凶種。偃處近郊。官爵不收。輿情憂憤。去而益甚。請恒善支屬。亟命散配。日謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府設鞫嚴問。快施當律。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅刪日記。漫漶義理。其跡至妖。其計叵測。科事之外。不可不一問。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。範聖。以逆淵之至親。黨付極賊。締結凶徒。日夜綢繆。情跡叵測。雖以渠之供辭觀之。諸賊之前後謀議。無不參涉。無不聞知。凶肚逆腸。綻露無餘。則肆市之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖。依律處斷。今番鞫獄諸賊之情節。俱極巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮核得情。請減死定配罪人德秀。亟令王府更加嚴鞫。夬正王法。逆賊尙魯。卽是千萬古所未有之劇賊。而孥戮之典。旣施旋寢。噫。此賊之未伏王章。徑自殞斃。已極神人之憤意。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時變通。則今此追拏之禁。自近年斷然定行。守之太固。致使應行之律。不得施於此賊。萬有一日後惡逆之如尙魯窮凶者。抵賴不服。頑忍俓斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。答曰。不允。第九件事。亟停勿煩。